Villy Søvndal (SF), 1998-04-23:
Det, vi er i gang med, er at give samtykke til en dansk militær indsats i forbindelse med Vestsahara.
Den historiske linje er, at det er en 32 år gammel konflikt, vi er i gang med at løse.
Da Spanien i 1976 gav afkald på Vestsahara, delte Marokko og Mauretanien området imellem sig, og Polisario reagerede ved sammen med frihedsbevægelsen at udråbe en selvstændig stat i Vestsahara.
I 1979 overtog Marokko så hele området, efter at Mauretanien trak sig ud, i 1988 enedes Marokko og Polisario ved FN's mellemkomst om en fredsaftale, hvorefter områdets fremtid skulle afgøres ved en folkeafstemning, og der blev indgået våbenhvile i 1991. Når det har taget så lang tid, skyldes det uenighed om hovedsagelig to forhold.
Det ene er registreringen af de stemmeberettigede - altså hvor mange der må stemme - og det andet er formuleringen af selve afstemningsgrundlaget.
Det er vi alt sammen enige i.
Vi støtter helt uden forbehold, at Danmark deltager med 110 mand i forventelig 8 måneder i et samarbejde mellem Danmark og specielt Holland, men derudover med Østrig, Argentina, Uruguay og Pakistan som deltagere.
Vi har bemærket, at regeringen forpligter sig til at holde Det Udenrigspolitiske Nævn orienteret og rådføre sig med nævnet ved eventuel forlængelse af den nævnte periode.
Det, der skal ske, når det gælder anvendelse af magtmidler, er selvfølgelig rent umiddelbart at tilgodese personalets sikkerhed, sikre styrkens fri bevægelighed og beskytte humanitære organisationer, der arbejder i området, ofre for forbrydelser og flygtninge.
Vi støtter forslaget, men vi vil forsøge under udvalgsarbejdet også at sikre penge til civile formål.
Jeg vil godt nævne generelt, at når vi deltager i fredsbevarende operationer, er der efter vores opfattelse ofte et misforhold mellem villigheden til den militære indsats - som vi anerkender nødvendigheden af, så det er ikke her, synspunkterne skilles - og den efterfølgende civile indsats.
Vi ved, der er et ønske dernedefra om køretøjer, og vel
at mærke ikke militære køretøjer, men køretøjer i al almindelighed
Der er ønsker om strømforsyningsanlæg, der er ønsker om støtte til humanitære opgaver som f.eks. skoler og hospitaler, og jeg vil godt spørge ministeren, om ministeren vil være velvilligt indstillet over for, at vi udformer beslutningen på den måde, at vi også tilkendegiver vilje til at afsætte midler til civile formål.
Det er ikke et udtryk for pression fra SF's side, for vi støtter under alle omstændigheder forslaget.
Jeg synes bare, det vil være oplagt, at vi også bruger lejligheden til at sikre den civile del af opgaven, og jeg deler i øvrigt opfattelsen af, at det er vigtigt, vi giver de soldater, vi sender ud, maksimal sikkerhed, og at vi har det for øje under udvalgsarbejdet.
Så skal jeg sige med hensyn til De Konservatives forsøg på at udøve pression, inden vi gik til middagspause, at det var helt tydeligt, at De Konservative vil bruge dette forslag til at oppuste forsvarsbudgettet generelt.
Den afpresning behøver man ikke bøje sig for fra regeringens side.
være med til at gennemføre forslaget, men vi vil ikke bruge det til afpresning for at få det samlede danske forsvarsbudget forøget.
Det forekommer at være et ganske rummeligt forsvarsbudget, vi har med at gøre.